DA Den Europæiske Unions Tidende CE 78/76

(2004/C 78 E/0075)

SKRIFTLIG FORESPØRGSEL E-2087/03

af Marjo Matikainen-Kallström (PPE-DE) til Kommissionen

(24. juni 2003)

Om: Godkendelse af finske ingeniøreksaminer i visse Middelhavslande

Finske ingeniører har haft problemer med at udøve deres erhverv i flere Middelhavslande. Der har været problemer i Portugal, Italien, Grækenland og Cypern. Vanskelighederne ved udøvelsen af erhvervet beror enten på de pågældende landes lovgivning eller deres praksis. Disse forhold har direkte eller indirekte hindret eller gjort det vanskeligt for finske ingeniører at arbejde i de nævnte Middelhavslande.

Problemerne hænger samen med, at arbejdstagerorganisationerne i de nævnte lande har bemyndigelse til at træffe afgørelse om anvendelsen af uddannelsernes betegnelse. Organisationerne godkender altid landets egne borgere som medlemmer. Der er således i praksis ikke noget ønske om at godkende eksamensbeviser for den finske ingeniøruddannelse, eller også mener man af andre grunde, at udøvelsen af erhvervet som ingeniør skal være forbeholdt landets egne borgere eller personer med eksamensbeviser, der er opnået i de pågældende lande.

I henhold til traktaten om oprettelse af Det Europæiske Fællesskab sikres arbejdskraftens frie bevægelighed, ligesom enhver i nationaliteten begrundet forskelsbehandling af medlemsstaternes arbejdstagere for så vidt angår beskæftigelse, aflønning og øvrige arbejdsvilkår er forbudt. Hvis eksamensbeviser fra en anden medlemsstat ikke godkendes, indebærer dette i praksis forskelsbehandling på arbejdsmarkedet.

Hvad vil Kommissionen foretage sig for at gøre en ende på den forskelsbehandling begrundet i nationalitet, som rammer finske ingeniører i de ovenfor nævnte Middelhavslande?

Svar afgivet på Kommissionens vegne af Frederik Bolkestein

(4. august 2003)

For så vidt angår anerkendelse af erhvervskvalifikationer er ingeniørerhvervet omfattet af reglerne i direktiv 89/48/EØF (1). I henhold hertil må en medlemsstat principielt ikke nægte en EF-statsborger adgang til at optage eller udøve et lovreguleret erhverv, når den pågældende har erhvervet det eksamensbevis, der kræves for at udøve erhvervet i oprindelseslandet eller det land, den pågældende kommer fra. Hvis den pågældendes uddannelse imidlertid er væsensforskellig fra den uddannelse, der kræves i værtslandet, kan myndighederne her kræve, at den pågældende dokumenterer relevant erhvervserfaring eller gennemfører et udligningsforløb i form af en prøvetid eller en egnethedsprøve.

Kommissionen har faktisk modtaget en række klager over mangelfuld gennemførelse af direktiv 89/48/EØF i Grækenland, navnlig fordi Grækenlands teknikerforbund (erhvervsorganisation) afviser at optage ingeniører som medlemmer, hvis de har erhvervet deres faglige kvalifikationer i en anden medlemsstat, selv om den nationale kompetente myndighed har anerkendt dem i henhold til direktiv 89/48/EØF. Det fremgår ikke af de klager, som Kommissionen har modtaget, at afvisningen skyldes arbejdstagerens nationalitet, men derimod, at de har erhvervet deres eksamen i en anden medlemsstat, og at disse eksamensbeviser ikke anerkendes som en akademisk grad. De oplysninger, Kommissionen således har fået kendskab til, og den mangelfulde gennemførelse af lovgivningen, man har konstateret i anden sammenhæng, har fået Kommissionen til at indlede en overtrædelsesprocedure mod Grækenland, som den 17. december 2002 blev forelagt for Domstolen.

For Cyperns vedkommende gælder direktiv 89/48/EØF først efter tiltrædelsestraktatens ikrafttrædelse.

For så vidt angår Italien og Portugal har en gennemgang af gennemførelsen af direktiv 89/48/EØF ikke vist nogen uoverensstemmelser. Kommissionen har heller ikke kendskab til nogen administrativ praksis hos disse landes myndigheder, som skulle være i modstrid med direktivets bestemmelser. Hvis Kommissionen modtog klager over mangelfuld gennemførelse af direktiv 89/48/EØF i disse medlemsstater, ville den naturligvis undersøge dem og tage stilling til, hvilke tiltag der skulle træffes i den forbindelse.

Hvis man i Grækenland, Italien og Portugal kun optager medlemmer i bestemte faglige organisationer, hvis de er statsborgere i det pågældende land, vil det være i modstrid med forbuddet mod forskelsbehandling i EF-traktatens artikel 39, 43 og 49. Det ærede medlem opfordres til at fremlægge mere detaljerede oplysninger herom, så Kommissionen om nødvendigt kan træffe foranstaltninger over for de relevante nationale myndigheder.

(1) Rådets direktiv 89/48/EØF af 21. december 1988 om indførelse af en generel ordning for gensidig anerkendelse af eksamensbeviser for erhvervskompetencegivende videregående uddannelser af mindst tre års varighed, EFT L 19 af 24.1.1989.